Mai Mercado (KF), 2023-12-15:
Familien er det vigtigste fællesskab, vi har.
Intet sted mærker vi livets skønhed og dybde som i vores familie.
Det er her, livet for alvor giver mening.
Det er en kliché, men ikke desto mindre er det rigtigt.
Familien er og har altid været den faste støtte og fundamentet for vores udvikling, og når der rokkes ved det fundament, har det store konsekvenser.
For ikke alle børn fødes ind i stærke og velfungerende familier.
Dette beslutningsforslag handler om de 33.000 børn, der vokser op med vold i hjemmet.
Oprindelig er det inspireret af politibetjent Martin Wittrup Enggaard.
Nogle af jer vil kunne huske ham som stilleren bag et borgerforslag, som fik opbakning i foråret.
Han er betjent til daglig og er ude at opleve, når der sker vold i hjemmet.
Det har store konsekvenser for et barn enten at overvære eller overhøre vold i hjemmet.
At opleve en forælder, som burde skabe omsorg og tryghed og give oceaner af kærlighed, men i stedet skaber frygt i familien, kommer til at påvirke barnet hele barndommen og vil sætte sine spor helt op i voksenlivet.
Flere organisationer, der beskæftiger sig med børns rettigheder, såsom Mødrehjælpen, skriver eksempelvis, at det at være vidne til vold kan være nøjagtig lige så skadeligt som at mærke volden på egen krop.
Da lovforslaget om psykisk vold blev vedtaget i 2019, stod der i bemærkningerne til lovforslaget, at der kan rejses sigtelse om psykisk vold, hvis et barn overværer vold i hjemmet, men der er siden bestemmelsens ikrafttræden kun afsagt få domme, hvor der altså udelukkende dømmes for psykisk vold.
Vi mener, at »kan« skal ændres til »skal«, og det er derfor, vi i dag fremsætter et forslag om, at der automatisk skal rejses sigtelse for psykisk vold, hvis et barn overværer vold i hjemmet.
Det er for at sende det tydelige signal, at den psykiske vold er akkurat lige så alvorlig som den fysiske vold, men det er også, fordi psykisk vold er komplekst.
Få sager bliver rejst.
Med en automatisk sigtelse vil domstolene i langt højere grad skulle forholde sig til psykisk vold, end det rent faktisk er tilfældet i dag.
I maj måned var jeg på besøg hos Danner til en drøftelse om at forebygge og modvirke vold.
Der talte vi også om vold i hjemmet.
Danner laver et hav af indsatser til både kvinder og til børn, som er voldsudsatte, og vi talte om, hvad det gør ved et barn.
Mit møde med Danner førte til, at vi i beslutningsforslaget har skrevet ind, at det ikke kun skal være vold, der overværes; det skal også være vold, der overhøres.
For det kan være lige så traumatiserende, at døren bliver lukket ind til stuen, hvorefter barnet kan høre volden blive udøvet.
Så mange tak for at kvalificere vores forslag, og også tak til Danner for at bakke op om det.
Jeg kan i øvrigt nævne, at Red Barnet, Mødrehjælpen og Børns Vilkår, som jo er stærke børnerettighedsorganisationer, bakker op, og det er stærkt at have dem i ryggen.
I starten talte jeg om de 33.000 børn, der vokser op med vold i hjemmet.
For dem vil det have stor betydning, at vi tager den psykiske vold akkurat lige så alvorligt, som vi tager den fysiske vold.
Jeg kan meddele, at Dansk Folkeparti og Nye Borgerlige også bakker op om beslutningsforslaget, og så vil jeg sige mange tak for debatten her i dag.
Jeg synes, at det er godt, at det bliver taget alvorligt.
For så vidt synes jeg, at vi skal gå efter at skrive en beretning i fællesskab, men det her skal blive til mere end ord.
De 33.000 børn forventer, at et Folketing gør mere end at komme med ord.
Derfor skal der også i den beretning som minimum ligge handling, og den handling skal gerne være den invitation, som justitsministeren jo talte for i sin tale, med henblik på at skabe initiativer til gavn for børn, som lever i voldsramte familier.